นายกรัฐมนตรี ลงพื้นที่ตรวจเยี่ยมประชาชนที่ประสบอุทกภัย จังหวัดยโสธร และอุบลราชธานี ซึ่งสถานการณ์ล่าสุดยังมีพื้นที่ได้รับผลกระทบอีก 9 หมู่บ้านที่เส้นทางถูกตัดขาด
พลเอก ประยุทธ์ จันทร์โชา นายกรัฐมนตรี ลงพื้นที่ตรวจเยี่ยมผู้ประสบอุทกภัย ที่จังหวัดยโสธร และจังหวัดอุบลราชธานี ช่วงบ่ายวันนี้ โดย นายกรัฐมนตรี เยี่ยมผู้ประสบอุทกภัย ณ วัดกลางศรีไตรภูมิ (ศูนย์ช่วยเหลือผู้ประสบภัย) อำเภอเมืองยโสธรจังหวัดยโสธร เป็นจุดแรก ก่อนไปตรวจเยี่ยมผู้ประสบภัย ที่ศูนย์อำนวยการแก้ไขปัญหาอุทกภัยของเทศบาล ตำบลบ้านกอก อำเภอเขื่องใน จังหวัดอุบลราชธานี       ทั้งนี้ จังหวัดยโสธร ได้รับผลกระทบจากพายุโซนร้อนโพดุล ในพื้นที่ 9 อำเภอ 76 ตำบล 831 หมู่บ้าน ได้แก่ อำเภอเลิงนกทา/อำเภอไทยเจริญ/อำเภอป่าติ้ว/อำเภอกุดชุม/ อำเภอคำเขื่อนแก้ว /อำเภอค้อวัง/อำเภอเมืองยโสธร/อำเภอมหาชนะชัย/และอำเภอทรายมูล ถือเป็นเหตุการณ์น้ำท่วมครั้งใหญ่ที่สุดในรอบ 17 ปี มีเกษตรกรที่ได้รับผลกระทบ จำนวน 43,476 ราย พื้นที่การเกษตรเสียหาย กว่า 430,589 ไร่ โดยมวลน้ำ ไหลผ่านอำเภอเมือง ไปยังอำเภอค้อวัง และอำเภอคำเขื่อนแก้ว ก่อนจะไหลลงสู่ลำน้ำมูล ที่จังหวัดอุบลราชธานี และลำน้ำโขงต่อไป        สำหรับสถานการณ์ล่าสุด ขณะนี้ยังเหลืออีก 9 หมู่บ้าน ประมาณ 2,000 ครัวเรือน ที่เส้นทางยังถูกตัดขาด ต้องใช้เรือเข้าไปในพื้นที่ เพื่อให้ความช่วยเหลือ ขณะที่บางพื้นที่ที่ถูกน้ำท่วมจนท่อประปาแตก ประมาณ 1,000 บ้าน ทางจังหวัดได้สั่งการให้รถน้ำประปาไปช่วยเหลือเบื้องต้นแล้ว ส่วนพื้นที่อำเภอเมืองยโสธร ขณะนี้น้ำลดลงเกือบเป็นปกติแล้ว เหลือเพียงพื้นที่เขตเทศบาลบางช่วงที่ยังคงมีน้ำท่วมขัง แต่คาดว่า ภายในสัปดาห์นี้ทุกอย่างจะกลับเข้าสู่ภาวะปกติได้        ขณะที่การรักษาความปลอดภัย บริเวณวัดศรีไตรภูมิ เพื่อเตรียมการต้อนรับ นายกรัฐมนตรี เจ้าหน้าที่ ได้ติดตั้งเครื่องสแกนอาวุธบริเวณหน้าวัด และห้ามรถทุกชนิดผ่านเข้าออกตั้งแต่ช่วงเช้า ซึ่งวัดศรีไตรภูมิ เป็นหนึ่งในศูนย์อพยพ ที่มีโรงครัวพระราชทาน ไว้รองรับผู้อพยพที่จะเข้ามายังสวนแห่งนี้ด้วย